Ciiyo 4
Ino Jesu Kristo Nguni?
1. Ino buumi bwa Jesu bwakatalika buti?
Mukwiimpana abantu boonse, Jesu wakapona kujulu kali muntu wamuuya katanazyalwa anyika. (Johane 8:23) Ngookali cilenge ca Leza cakusaanguna alimwi wakagwasya mukulenga zyintu zimbi zyoonse. Jesu alikke ngookalengwa cakaanzambwene a Jehova, aboobo uleelela kwiitwa kuti Mwana aa Leza, “simuzyalwaalikke.” (Johane 1:14) Jesu wakabeleka kali mwaambilizi wa Leza, aboobo wiitwa kuti “Ijwi.”—Amubale Tusimpi 8:22, 23, 30; Bakolose 1:15, 16.
2. Ncinzi Jesu ncaakaboolela anyika?
Leza wakatuma Mwanaakwe anyika kwiinda mukulonzya buumi bwakwe kuzwa kujulu kuya mwida lyanakalindu mu Juda wazyina lyakuti Mariya. Aboobo, Jesu tanaakajisi usyi muntunsi. (Luka 1:30-35) Jesu wakaboola anyika (1) kuzooyiisya kasimpe kujatikizya Leza, (2) kuzoopa citondezyo mukucita kuyanda kwa Leza neliba leelyo notuli mumapenzi, alimwi (3) kuti aabe buumi bwakwe cibe “cinunuzyo.”—Amubale Matayo 20:28.
3. Nkaambo nzi ncotuyandika cinunuzyo?
Cinunuzyo muulo uubbadelwa kutegwa muntu anununwe kulufwu. (Kulonga 21:29, 30) Tanaakali makanze aa Leza kuzwa kumatalikilo kuti bantu kabacembaala akufwa. Ino tuzyi buti? Leza wakaambila Adamu, muntu wakusaanguna kuti naa wacita cintu Bbaibbele ncoliita kuti “cibi,” uyoofwa. Aboobo, Adamu naatakabisya, naatakafwa pe. (Matalikilo 2: 16, 17; 5:5) Kweelana ancolyaamba Bbaibbele, lufwu ‘lwakanjila’ munyika kwiinda muli Adamu. Aboobo, Adamu wakatambukizya lunyungu lwakwe loonse cibi alufwu. Tuyandika cinunuzyo kutegwa citufwutule kulufwu ndotwakakona kuli Adamu.—Amubale Baloma 5:12; 6:23.
Nguni wakali kukonzya kubbadela cinunuzyo kutegwa atununune kulufwu? Ciindi notufwa, tubbadelela buyo zibi zyesu tobeni. Kunyina muntu uutalondokede uukonzya kubbadelela zibi zyabamwi.—Amubale Intembauzyo 49:7-9.
4. Ino Jesu wakafwida nzi?
Mukwiindana andiswe, walo Jesu wakalilondokede. Mbwaanga tanaakabisya, tanaakeelede kufwida zibi zyakwe nzyaatakacita. Muciindi caboobo, Jesu wakafwida zibi zyabantu. Leza wakatondezya luyando lugambya kubantu kwiinda mukutuma Mwanaakwe kuzootufwida. Awalo Jesu wakatondezya kuti ulatuyanda kwiinda mukubamvwida Bausyi alimwi akwaaba buumi bwakwe akaambo kazibi zyesu.—Amubale Johane 3:16; Baloma 5:18, 19.
5. Ncinzi Jesu ncacita lino?
Naakali anyika, Jesu wakaponya baciswa, wakabusya bafwide, alimwi wakagwasya bantu bakali muntenda. Kwiinda mukucita boobo, wakatondezya nzyayoobacitila kumbele bantu bamvwida. (Matayo 15:30, 31; Johane 5:28) Jesu naakafwa, Leza wakamubusya kali muntu wamuuya. (1 Petulo 3:18) Kumane Jesu wakalindila kujanza lyalulyo lya Leza kusikila Jehova wamupa nguzu zyakweendelezya nyika yoonse kali Mwami. (Bahebulayo 10:12, 13) Lino Jesu ulalela kali Mwami kujulu, alimwi basikumutobela balimukwaambilizya makani mabotu nyika yoonse mboizulwa.—Amubale Daniele 7:13, 14; Matayo 24:14.
Lino-lino, Jesu uyoobelesya nguzu zyakwe kali Mwami kumana mapenzi akunyonyoona baabo baleta mapenzi. Boonse bajisi lusyomo muli Jesu kwiinda mukumumvwida, bayookkomana kupona muparadaiso anyika.—Amubale Intembauzyo 37:9-11.
som_Latn kik_Latn run_Latn bem_Latn ssw_Latn tum_Latn kin_Latn bem_Latn bem_Latn sna_Latn bem_Latn bem_Latn bem_Latn cjk_Latn